《凤凰台上忆吹箫 题俞月卿茂才暨德配秦、王两夫人《引箫声院合稿》》
清代·宗婉

才思如云，风情似水，天生一种飘萧。况得逢佳偶，共奏灵璈。

惆怅子等仙去，重伴取、弄玉吹箫。堪夸是、才俱道蕴，学并班昭。

寥寥抚今溯古，有几个人儿，得似伊曹。羡倡予和汝，艳福能消。

岂比寻常儿女，只解把、粉弄脂调。神仙侣、抽书擘笺，别具丰标。

作者简介：宗婉，字婉生，常熟人。山西同知萧瓒、北河州判锦炤母。有《梦湘楼稿》。